मेरा देश बदल रहा है, इसलिए 14 की बजाए 16 दुकानें बन गईं
यह बिलकुल सही बात हैं कि हमारा देश बदल रहा हैं। हमारे देश में ईमानदारी बहुत ही बढ़ गई हैं। इसका एक उदाहरण खाचरौद नगर में देखने को मिल रहा हैं, नए बस स्टैंड पर दुकान निर्माण के लिए नगरपालिका ठेकेदार से 14 दुकान निर्माण करने का अनुबंध करती हैं, लेकिन ठेकेदार अपनी ईमानदारी का परिचय देकर 14 की बजाए 16 दुकानों का निर्माण कर देता हैं। प्रधानमंत्री नरेंद्र मोदी के स्लोगन के साथ तंज कसते हुए सामाजिक कार्यकर्ता डॉ. राधेश्याम वरवनिया ने गुरुवार रात 9 बजे नए बस स्टैंड पर निर्मित 14 दुकानों की नील ामी से पूर्व वैधानिकता से संबंधित शंकाओं का आमजन के समक्ष निराकरण कराने के उद्देश्य से आयोजित जनसंवाद सभा में अवैधानिक निर्माणों की पोल खोलते हुए यह बात कही।
जनसंवाद सभा के दौरान डॉ. वरवनिया ने सूचना के अधिकार अधिनियम से प्राप्त दस्तावेजों में से 13 दस्तावेज प्रोजेक्टर के माध्यम से एक के बाद एक दस्तावेज नगरवासियों को बताए। उक्त दस्तावेजों के आधार पर नपा द्वारा निर्माण की अवैधानिकता उजागर की गई। हालांकि डॉ. वरवनिया ने उपस्थितजनों के समक्ष यह भी स्पष्ट कर दिया कि उक्त प्रमाणिक दस्तावेजों के बारे में अवगत कराने के बावजूद भी अगर नीलामी में दुकानों को कोई लेता हैं तो उनके द्वारा की जाने वाली न्यायालयीन कार्रवाई के दौरान क्रेता का पक्ष पूर्ण रूप से शून्य हो जाएगा।
नियम और शर्तों से विपरीत मर्जी से बढ़ाई समयावधि -डॉ. वरवनिया द्वारा जनसंवाद सभा में प्रोजेक्टर पर दस्तावेजों में टाउन एंड कंट्री प्लानिंग उपसंचालक द्वारा 22 अप्रैल 2013 द्वारा बस स्टैंड निर्माण के लिए प्रस्तुत नक्शे को 14 शर्तों के आधार पर अनुमोदित (स्वीकृत) किया गया था। जिसमें शर्त क्रमांक 10 में स्पष्ट रूप से बताया गया हैं कि अभिमत (स्वीकृति) के अनुसार ही किसी भी प्रकार संशोधन या परिर्वतन आवेदित संस्था स्वयं के विवेक से किया जाना अवैधानिक कृत्य की श्रैणी में माना जाएगा। इसी प्रकार शर्त 14 में भी स्पष्ट किया गया कि किसी भी प्रकार सीमा संबंधी या स्वामित्व संबंधी विवाद होने पर या शर्तों के उल्लंघन करने पर यह अभिमत (स्वीकृति) मध्यप्रदेश विकास नियम 2012 के नियम 25 के तहत प्रतिसंहित (रिव्होक) कर दी जाएगी। परंतु नपा द्वारा 6 मई 2015 को टाउन एंड कंट्री प्लानिंग उपसंचालक को भेजे गए पत्र में नए बस स्टैंड के स्वीकृत आदेश व नक्शा की समयावधि बढ़ाई जाने की मांग की गई। जिसके प्रत्युत्तर में टाउन एंड कंट्री प्लानिंग द्वारा 22 मई 2015 को जारी पत्र में नए बस स्टैंड के अनुमोदित (स्वीकृत) आदेश व नक्शा की समयावधि बढ़ाई जाने की मांग नामंजूर कर दिया था। साथ ही कथन दिया गया कि विभागीय अधिनियम की धारा ‘16’ या ‘29’ प्रभावशील नहीं होने के कारण प्रकरण में समयावधि बढ़ाए जाने का प्रावधान नहीं हैं। इसके बावजूद भी नपा द्वारा नए बस स्टैंड व दुकानों का निर्माण करा दिया गया।
पूर्व में नीलाम दुकानों में भी हैं पेंच -डॉ. वरवनिया ने जनसंवाद सभा में नपा द्वारा पूर्व में निर्मित ‘सी ब्लॉक 16 दुकानों की नीलामी की निविदा शर्तों में भी बहुत बड़ी विसंगति बताई हैं। नपा द्वारा निविदा की शर्तों में 16 दुकानों के आरक्षण में 2 अजा, 1 अजजा, 1 महिला व 1 पिछड़ा वर्ग व 11 अनारक्षित की गई थी। जबकि उक्त दुकानों का निर्माण टाउन एंड कंट्री प्लानिंग द्वारा स्वीकृत नक्शा 14 दुकानों के लिए हुआ था। परंतु नपा द्वारा यहां भी ‘डी’ ब्लॉक, में 16 दुकानें निर्माण कर आरक्षण किया गया। टाउन एंड कंट्री प्लानिंग द्वारा स्वीकृत नक्शे के मान से उक्त आरक्षण 14 के मान से किया जाना था, परंतु नपा द्वारा अपनी मर्जी से निर्माण कराई दो अधिक दुकानों को शामिल कर 16 के मान से आरक्षण कर दिया गया। डॉ. वरवनिया ने बताया कि 14 की बजाए 16 के मान से किए गए गलत आरक्षण के कारण दुकानों की अवैधानिकता के लिए जब भी न्यायालयीन कार्रवाई हुई तो उक्त 16 दुकानों की नीलामी निरस्त भी हो सकती हैं।
नक्शा और मौके दोनों में अंतर
नए बस स्टैंड पर दुकानों के निर्माण के पूर्व टाउन एंड कंट्री प्लानिंग द्वारा स्वीकृत नक्शा के अनुसार उक्त स्थल पर 14 दुकानों काे 3.9X3.9 मीटर के आकार में, दोनों ओर छत के रास्ते के लिए सीढ़िया निर्माण किया जाना था। लेकिन मौके पर नपा द्वारा 14 की बजाए 16 दुकानों का निर्माण कराया गया। जबकि 5 मार्च 2016 को नपा द्वारा ठेकेदार सुरेश उच्छबलाल जैन को कार्यादेश व ई-टेंडर में भी नए बस स्टैंड पर ‘सी’ व ‘डी’ ब्लॉक में 14-14 दुकानों का ही निर्माण किया जाना था। इसके अलावा मौके पर निर्मित दुकानें 3.9X3.9 मीटर की बजाए 3.16X3.75 मीटर के आकर में निर्मित की गई हैं। उक्त दुकानों के आकार को नपा द्वारा 17 फरवरी 2017 को समाचार पत्र में प्रकाशित निविदा आमंत्रण विज्ञप्ति में स्पष्ट किया गया हैं।
प्रेाजेक्टर पर दस्तावेज दिखाते सामाजिक कार्यकर्ता डॉ. वरवनिया। दूसरे चित्र में जनसंवाद सभा में मौजूद लोग।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva